Man vas oor 11-jarige se lyk op ashoopŉ 31-jarige man is in KwaZulu-Natal in hegtenis geneem op aanklag dat hy sy voormalige vriendin se 11-jarige seun ontvoer en vermoor het. Volgens Thulani Zwane, polisiewoordvoerder, het Spezihle Phewa se ma hom op 28 November by haar vriend in KwaDabeka gelos aangesien sy glo ŉ paar takies moes afhandel. “Met haar terugkoms het sy gesien haar seun is weg en dadelik haar vriend verdink,” het Zwane gesê. Phewa se ontbinde lyk is meer as ŉ week later op ŉ stortingsterrein in KwaDabeka gevind. Daar is aanvanklik berig die seun was 15 jaar oud. Die verdagte is Woensdagaand in Greytown in die KwaZulu-Natalse Middellande by ’n vriendin se huis vasgetrek. Volgens Zwane sal die verdagte binnekort in die Pinetown-landdroshof verskyn op aanklagte van ontvoering en moord.